Решение на Общия съд от 30 март 2022 г. — Yanukovych/Съвет
(Дело T-291/20)1
(Обща външна политика и политика на сигурност — Ограничителни мерки, приети с оглед на положението в Украйна — Замразяване на средства — Списък на лицата, образуванията и органите, чиито финансови средства и икономически ресурси се замразяват — Запазване на името на жалбоподателя в списъка — Задължение на Съвета да провери дали решение на орган на трета държава е взето при зачитане на правото на защита и на правото на ефективна съдебна защита)
Език на производството: английски
Страни
Жалбоподател: Viktor Fedorovych Yanukovych (Ростов на Дон, Русия) (представители: M. Anderson, solicitor, E. Dean и J. Marjason-Stamp, barristers)
Ответник: Съвет на Европейския съюз (представители: T. Haas, P. Mahnič, S. Van Overmeire и A. Boggio-Tomasaz)
Предмет
Искане на основание член 263 ДФЕС за отмяна на Решение (ОВППС) 2020/373 на Съвета от 5 март 2020 година за изменение на Решение 2014/119/ОВППС относно ограничителни мерки, насочени срещу определени лица, образувания и органи с оглед на ситуацията в Украйна (ОВ L 71, 2020 г., стр. 10) и на Регламент за изпълнение (EС) 2020/370 на Съвета от 5 март 2020 година за прилагане на Регламент (ЕС) № 208/2014 относно ограничителни мерки, насочени срещу определени лица, образувания и органи с оглед на положението в Украйна (ОВ L 71, 2020 г., стр. 1), в частта, в която в тези актове името на жалбоподателя е запазено в списъка на лицата, образуванията и органите, по отношение на които се прилагат тези ограничителни мерки.
Диспозитив
Отменя Решение (ОВППС) 2020/373 на Съвета от 5 март 2020 година за изменение на Решение 2014/119/ОВППС относно ограничителни мерки, насочени срещу определени лица, образувания и органи с оглед на ситуацията в Украйна, и Регламент за изпълнение (EС) 2020/370 на Съвета от 5 март 2020 година за прилагане на Регламент (ЕС) № 208/2014 относно ограничителни мерки, насочени срещу определени лица, образувания и органи с оглед на положението в Украйна, в частта, в която името на г-н Viktor Fedorovych Yanukovych е запазено в списъка на лицата, образуванията и органите, по отношение на които се прилагат тези ограничителни мерки.
Осъжда Съвета на Европейския съюз да заплати съдебните разноски.
____________
1     ОВ C 222, 6.7.2020 г.